উদ্ধারকৃত কৃষক আকুল  হোসেন (২৫) ঝিনাইদহের হরিণাকুন্ডু উপজেলা ধুলিয়া গ্রামের মানোয়ার হোসেনের ছেলে । আলমডাঙ্গা থানার অফিসার ইনচার্জ আহসান হাবীব জানান, গত ৫ এপ্রিল রাতে হরিণাকুন্ড উপজেলার ধুলিয়া গ্রামের মানোয়ার হোসেন (৫০) ও তাঁর ছেলে আকুল হোসেনকে অপহরন করে সন্ত্রাসীরা। অপহরণকারিরা পরদিন সকালে মানোয়ার হোসেনকে ছেড়ে দিলেও আকুল হোসেনকে গোপন আস্তানায় আটকে রাখে। এরপর থেকে অপহৃতের পরিবারের সদস্যদের কাছে পাঁচলাখ মুক্তিপন দাবী করে তারা। এক পর্যায়ে তা একলাখ টাকায় আপোষ রফা হয়। এদিকে অপহরণকারিদের সাথে দরকষাকষি চলাকালীন মানোয়ার হোসেন বাদী  হয়ে ৭ এপ্রিল হরিণাকুন্ডু থানায় একটি অপহরণ মামলা করেন। অপহৃতকে উদ্ধার ও অপহরণকারি চক্রের সদস্যদের ধরতে ঝিনাইদহ সদর ও হরিণাকুন্ডু থানা এবং চুয়াডাঙ্গার আলমডাঙ্গা থানা পুলিশ শুক্রবার সকাল থেকে যৌথ অভিযানে নামে। অভিযানকালে পুলিশ অপহৃত কৃষক আকুল হোসেনের অবস্থান নিশ্চিত করে । এরপর দুপুর একটায় আলমডাঙ্গা উপজেলার জহুরুলনগর গ্রামের আয়ুব হোসেনের বাড়ি থেকে অপহৃত আকুল হোসেনকে উদ্ধার করে। অপহৃতকে উদ্ধারের পর অপহরণকারি চক্রের সদস্যদের ধরতে যৌথ অভিযান অব্যাহত আছে।